作者:劉禹錫
標題:同樂天和微之深春二十首
內容:何處深春好，春深萬乘家。宮門皆映柳，輦路盡穿花。池色連天漢，城形象帝車。旌旗暖風裡，獵獵向西斜。何處深春好，春深阿母家。瑤池長不夜，珠樹正開花。橋峻通星渚，樓暄近日車。層城十二闕，相對日西斜。何處深春好，春深執政家。恩光貪捧日，貴重不看花。玉饌堂交印，沙堤柱礙車。多門一已閉，直道更無斜。何處深春好，春深大鎮家。前旌光照日，後騎蹙成花。節院收衙隊，球場簇看車。廣筵歌舞散，書號夕陽斜。何處深春多，春深貴戚家。櫪嘶無價馬，庭發有名花。欲進宮人食，先燻命婦車。晚歸長帶酒，冠蓋任傾斜。何處深春好，春深恩澤家。爐添龍腦炷，綬結虎頭花。賓客珠成履，嬰孩錦縛車。畫堂簾幕外，來去燕飛斜。何處深春好，春深京兆家。人眉新柳葉，馬色醉桃花。盜息無鳴鼓，朝回自走車。能令帝城外，不敢徑由斜。何處深春好，春深刺史家。夜闌猶命樂，雨甚亦尋花。傲客多憑酒，新姬苦上車。公門吏散後，風擺戟衣斜。何處深春好，春深羽客家。芝田繞舍色，杏樹滿山花。雲是淮王宅，風為列子車。古壇操簡處，一徑入林斜。何處深春好，春深小隱家。芟庭留野菜，撼樹去狂花。醉酒一千日，貯書三十車。雉衣從露體，不敢有餘斜。何處深春好，春深富室家。唯多貯金帛，不擬負鶯花。國樂呼聯轡，行廚載滿車。歸來看理曲，燈下寶釵斜。何處深春好，春深豪士家。多沽味濃酒，貴買色深花。已臂鷹隨馬，連催妓上車。城南踏青處，村落逐原斜。何處深春好，春深貴胄家。迎呼偏熟客，揀選最多花。飲饌開華幄，笙歌出鈿車。興酣樽易罄，連瀉酒瓶斜。何處深春好，春深唱第家。名傳一紙榜，興管九衢花。薦聽諸侯樂，來隨計吏車。杏園拋曲處，揮袖向風斜。何處深春好，春深少婦家。能偷新禁曲，自剪入時花。追逐同遊伴，平章貴價車。從來不墮馬，故遣髻鬟斜。何處深春好，春深幼女家。雙鬟梳頂髻，兩面繡裙花。妝壞頻臨鏡，身輕不佔車。鞦韆爭次第，牽拽彩繩斜。何處深春好，春深蘭若家。當香收柏葉，養蜜近梨花。野徑宜行樂，遊人盡駐車。菜園籬落短，遙見桔槔斜。何處深春好，春深老宿家。小欄圍蕙草，高架引藤花。四字香書印，三乘壁畫車。遲回聽句偈，雙樹晚陰斜。何處深春好，春深種蒔家。分畦十字水，接樹兩般花。櫛比栽籬槿，咿啞轉井車。可憐高處望，棋佈不曾斜。何處深春好，春深稚子家。爭騎一竿竹，偷折四鄰花。笑擊羊皮鼓，行牽犢頷車。中庭貪夜戲，不覺玉繩斜。